CELEX: 32005D0375
Language: da
Date: 2005-05-11 00:00:00
Title: 2005/375/EF: Kommissionens beslutning af 11. maj 2005 om ændring af beslutning 90/255/EØF for så vidt angår indførelse af væddere og gedebukke i bilaget til stambogen (meddelt under nummer K(2005) 1409)  (EØS-relevant tekst)

13.5.2005   
            
            
               DA
            
            
               Den Europæiske Unions Tidende
            
            
               L 121/87
            
         KOMMISSIONENS BESLUTNING
   af 11. maj 2005
   om ændring af beslutning 90/255/EØF for så vidt angår indførelse af væddere og gedebukke i bilaget til stambogen
   (meddelt under nummer K(2005) 1409)
   (EØS-relevant tekst)
   (2005/375/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 89/361/EØF af 30. maj 1989 om racerene avlsfår og -geder (1), særlig artikel 4, andet led, og
   ud fra følgende betragtninger:
   
               (1)
            
            
               Kommissionens beslutning 90/255/EØF af 10. maj 1990 om fastlæggelse af kriterier for indførelse af racerene avlsfår og -geder i stambøger (2) foreskriver, at avlsforeninger og -organisationer kan beslutte, at handyr af visse racer, som er opført på en udtømmende liste, indføres i et bilag til stambogen.
            
         
               (2)
            
            
               Det er blevet konstateret, at denne liste er upraktisk og ufleksibel og bør erstattes af en smidig procedure, efter hvilken avlsorganisationer kan vælge at bruge de nødvendige genetiske ressourcer inden for rammerne af et klart defineret og overvåget avlsprogram.
            
         
               (3)
            
            
               Af hensyn til beskyttelsen af de dyregenetiske ressourcer bør det være tilladt for avlsorganisationer eller -foreninger i relevante tilfælde at udarbejde bilag til deres stambøger for handyr, som ikke opfylder kriterierne for indførelse i hovedafsnittet, men som er værdifulde for racens bevarelse.
            
         
               (4)
            
            
               Reglerne om indførelse af visse handyr i et bilag til stambogen og om tilladelse til at lade afkommet af sådanne handyr indføre i hovedafsnittet af stambogen bør være tilstrækkeligt strenge og ikke-diskriminerende; de bør derfor med henblik på forudgående godkendelse forelægges for den kompetente myndighed, der er nævnt i Kommissionens beslutning 90/254/EØF af 10. maj 1990 om fastlæggelse af kriterier for anerkendelse af avlsforeninger og -organisationer, der fører eller opretter stambøger for racerene avlsfår og -geder (3).
            
         
               (5)
            
            
               De i denne beslutning fastsatte foranstaltninger er i overensstemmelse med udtalelse fra Den Stående Zootekniske Komité —
            
         VEDTAGET FØLGENDE BESLUTNING:
   Artikel 1
   Bilaget til beslutning 90/255/EØF affattes som angivet i bilaget til nærværende beslutning.
   Artikel 2
   Denne beslutning er rettet til medlemsstaterne.
   
      Udfærdiget i Bruxelles, den 11. maj 2005.
      
         
            På Kommissionens vegne
         
         Markos KYPRIANOU
         
            Medlem af Kommissionen
         
      
   
   
      (1)  EFT L 153 af 6.6.1989, s. 30.
   
      (2)  EFT L 145 af 8.6.1990, s. 32.
   
      (3)  EFT L 145 af 8.6.1990, s. 30.
   
      BILAG
      
         
            »BILAG
            Betingelser i henhold til artikel 4, fjerde led
            
                     
                        1.
                     
                     
                        Stambogen skal vedrøre en hårdfør race, som normalt ikke er bestemt til intensiv produktion. Avlsforeningen eller -organisationen skal have påvist, at der i hovedafsnittet af stambogen ikke er registreret tilstrækkeligt med handyr til avlsbrug i overensstemmelse med avlsprogrammet.
                     
                  
                     
                        2.
                     
                     
                        Avlsforeningen eller -organisationen skal have godtgjort, at det er nødvendigt med et bilag til stambogen for handyr inden for rammerne af avlsprogrammet.
                     
                  
                     
                        3.
                     
                     
                        De betingelser, hvorunder afkommet af handyr, der er indført i et bilag til stambogen, kan indføres i hovedafsnittet af stambogen, skal fastsættes og være mindst lige så strenge som dem, der gælder for de respektive hundyr. Med henblik herpå skal avlsforeningen eller -organisationen indhente en forudgående godkendelse af disse betingelser fra den kompetente myndighed, der anerkender den pågældende organisation i overensstemmelse med Kommissionens beslutning 90/254/EØF.«